《登慈云阁示龄叟月峤》
宋代·陈著

人间何处无春风，春风好处山林中。
我与龄叟心事通。去年雪外来共松炉红，
梅花窗下今日还相逢。铿然者谁敲竹筇，
吾友月峤勤相从。拍手一笑意气同，
各馔所有留从容。丛盘簇豆异味重，
倾壶倒榼新篘浓。瀹我以茶鼎之芳茸，
战我以诗笔之铦锋。浮生谁能百岁终，
世变翕忽云飞空。乌轮无情已下舂，
白鸟翩翩投前峰。归兴浩浩舞而东，
醉中无语可谢两主翁。

作者简介：（一二一四～一二九七），字谦之，一字子微，号本堂，晚年号嵩溪遗耄，鄞县（今浙江宁波）人，寄籍奉化。理宗宝祐四年（一二五六）进士，调监饶州商税。景定元年（一二六○），为白鹭书院山长，知安福县。